Vir Karen is dit ŉ heerlike gedagte dat die vyfde seisoen van hierdie gewilde geselsprogram tans op kykNET te sien is. “Met televisie loop jy die hele tyd op die edge en jy weet nooit of daar ŉ volgende seisoen gaan wees nie. Jy het nie regtig enige beheer oor ŉ volgende reeks of seisoen nie. Dit hang alles af van die gewildheid en jy moet populêr bly om op die lug te bly.” Sy lag lekker en gaan dan voort. “Dis regtig ŉ gevoel van dankbaarheid wat ek tans beleef. Ek weet ek kan nie forever op die lug wees nie, maar ek het regtig gehoop vir nog ŉ paar reekse, want daar is nog ŉ hele paar kunstenaars wat ek graag sal wil nooi en ons kalenders kon nog nie bymekaarkom nie. Republiek van Zoid Afrika is net so ŉ joy om te maak!”